
Për disa shtesa e NDRYSHIME në udhëzimin nr. 3, datë 19.1.2009 “Për rastet e shitjes, transferimit të AKSIONEVE të shoqërive të licencuara të lojërave të fatit”

Në mbështetje të nenit 102 pika 4 të Kushtetutës së Republikës së Shqipërisë dhe në zbatim të nenit 10/5 të ligjit nr. 10 033, datë 11.12.2008 “Për lojërat e fatit”, Ministri i Financave

Udhëzon:

1. Pika I ndryshohet si vijon:
“I. Shoqëritë e licencuara në fushën e lojërave të fatit duhet të paraqesin pranë NJMLF-së për shitjen dhe çdo formë tjetër të disponimit të aksioneve të tyre, dokumentacionin e mëposhtëm:”.
2. Pika II ndryshohet si vijon:
“Subjektet juridike apo fizike që kërkojnë të blejnë aksionet e shoqërive të licencuara në fushën e lojërave të fatit, duhet të paraqesin pranë njësisë së mbikëqyrjes së lojërave të fatit dokumentacionin e mëposhtëm:
1. Regjistrimin si person juridik me objekt veprimtarie në fushën e lojërave të fatit, aktin e themelimit, statusin e shoqërisë dhe NIPT-in.
2. Deklaratat e burimit të kapitalit, shumave të tjera që do të investohen për ushtrimin e veprimtarisë në fushën e lojërave të fatit.
3. Vërtetim nga organet tatimore që shoqëria nuk ka detyrime të pashlyera.
4. Vërtetim që shoqëria nuk është në ndjekje penale, në likuidim e sipër apo falimentim.
5. Nëse blerësi është person fizik, duhet të paraqesë paraprakisht pranë NJMLF-së, vërtetim se nuk është i dënuar për veprimtari në fushën e lojërave të fatit, mashtrim apo falsifikime, vetëdeklarim që disponon mjete të mjaftueshme financiare për organizimin e lojërave të fatit, si dhe deklaratë për burimin e kapitalit.”.
3. Pika III ndryshon si vijon:
“Shoqëritë e licencuara për ushtrim veprimtarie për kazino, për shitjen e aksioneve, transferimit, lënies peng apo çdo formë tjetër të zotërimit të aksioneve të tyre, të paraqesin në NJMLF këto dokumente:”.
4. Pika IV ndryshon si vijon:
“Subjekti që do të blejë aksionet e shoqërisë në veprimtari kazino, duhet të paraqesë në NJMLF këto dokumente:”.
5. Pika IV.6 ndryshon si vijon:
“Ndalohet dhënia me qira e pajisjeve elektronike që shërbejnë për ushtrim veprimtarie lojërash fati, subjekteve të papajisura me leje për ushtrimin e kësaj veprimtarie.”.
6. Pas pikës 6, shtohet pika 7 me këtë përmbajtje:
“Në rastet e shitjes apo transferimit të aksioneve të shoqërive të licencuara për lotarinë kombëtare, zbatohen dispozitat e ligjit nr. 95/2013, datë 4.3.2013.”.
Ky udhëzim hyn në fuqi pas botimit në Fletoren Zyrtare.

